રેખાબહેનના ઍક્સિડન્ટને નજર સામે જ જોનારી ટ્વેલ્થની સ્ટુન્ડટ રિદ્ધિએ ‘મિડ-ડે’ને કહ્યું હતું કે ‘અમે ઘરેથી નીકળીને પહેલાં આંબેડકર રોડ પર આવેલા જૈન દેરાસરમાં ગયાં હતાં. ત્યાંથી રોડની એક બાજુ ચાલતાં-ચાલતાં પાંચ રસ્તા પર આવેલા મારા ક્લાસિસમાં જઈ રહ્યાં હતાં. ત્યાં જ અચાનક એક રિક્ષાએ રોડની સાઇડમાં ચાલી રહેલી મમ્મીને પાછળથી ટક્કર મારી હતી. મમ્મીને જોરદાર ટક્કર લાગતાં તે રોડ પર પડી ગઈ હતી. તરત જ મમ્મીના માથાને મેં મારા ખોળામાં લઈ લીધું હતું. એ સમયે મમ્મીના શ્વાસોચ્છ્વાસ ચાલતા હતા, પરંતુ તેની આંખો બંધ થઈ ગઈ હતી. શરીરનાં બીજાં અંગોનું હલનચલન પણ નહોતું. મેં તરત જ પપ્પાને ફોન કરીને ઘટનાસ્થળે બોલાવી લીધા હતા. લોકોનું ટોળું પણ ત્યાં જમા થઈ ગયું હતું. ત્યાર પછી મને ખબર પડી કે મમ્મીની પહેલાં રિક્ષા-ડ્રાઇવરે એક બાઇકને ટક્કર મારી હતી. રિક્ષા-ડ્રાઇવરે પોલીસને કહ્યું હતું કે મને ચક્કર આવતાં આંખે અંધારાં આવી જવાથી મારું રિક્ષા પરનું નિયંત્રણ છૂટી જવાથી આ ઍક્સિડન્ટ થયો હતો.’